KIRJALLINEN KYSYMYS E-2458/01 esittäjä(t): Camilo Nogueira Román (Verts/ALE) neuvostolle. Maahanmuuttajien vyöry Gibraltarin salmessa: kuolleiden löytyminen Espanjan eteläisiltä rannoilta jatkuu.



Virallinen lehti nro 081 E , 04/04/2002 s. 0177 - 0178



KIRJALLINEN KYSYMYS E-2458/01 esittäjä(t): Camilo Nogueira Román (Verts/ALE) neuvostolle (11. syyskuuta 2001) Aihe: Maahanmuuttajien vyöry Gibraltarin salmessa: kuolleiden löytyminen Espanjan eteläisiltä rannoilta jatkuu Maahanmuuttajien vyöry on jatkunut kahden viimeksi kuluneen kuukauden aikana. Ihmiset haluavat päästä Iberian niemimaan rannikolle pienillä ja heikoilla veneillään, koska he pakenevat köyhyyttä aikomuksenaan löytää Euroopasta työtä, jota heillä ei kotimaassaan ole. Monissa tapauksissa yritykset päästä maihin päättyvät traagisesti kuolemaan. Todellisuuden näkemiseen kaikessa julmuudessaan riittää vain vilkaisu joihinkin espanjalaisten sanomalehtien otsikoihin. 16. heinäkuuta: 333:sta henkensä vaarantaneesta maahanmuuttajasta yhdeksän hukkui Gibraltarin salmessa. 19. heinäkuuta: Ainakin 1 561 laitonta maahanmuuttajaa otettiin kiinni Gibraltarin salmesta tässä kuussa. Päivittäinen keskiarvo on 87. Eilen saatiin kiinni rannikolta 246 maahanmuuttajaa. 1. elokuuta: Tuuliajolla olevan aluksen etsinnät jatkuvat. 800 maahanmuuttajaa yrittää päästä Ceutaan. Yhdeksäntenä elokuuta: Tuuliajolla olleen aluksen 30 matkustajasta 11 katosi. 19. elokuuta: Historian suurimmassa pakolaisveneiden tulvassa pidätetty 567 maahanmuuttajaa. Formenteran vesiltä poimittu ilman henkilöpapereita olleen afrikkalaisen ruumis. 20. elokuuta: Pakolaisveneiden tulva romahdutti vastaanottokeskukset. Viikonlopun saldo Gibraltarin salmessa ja Kanariansaarten vesillä yli 800 pidätettyä maahanmuuttajaa. 20. elokuuta: Andalusiassa, Kanariansaarilla ja Ceutassa pidätetty yli 10 000 maahanmuuttajaa kuluvan vuoden aikana. 22. elokuuta: Kanarian Fuerteventurassa kadonneen maahanmuuttajan ruumis löydetty. 23. elokuuta: Taas neljä maahanmuuttajaa hukkunut Gibraltarin salmessa. 24. elokuuta: Yhdeksän maahanmuuttajaa hukkui hypättyään mereen Fuerteventurassa. 25. elokuuta: Granadassa ja Málagassa otettu kiinni kolme venettä, jotka kuljettivat 77 maahanmuuttajaa. Tämä todellisuus osoittaa, että vaikka Espanjan valtion viranomaiset ja yhteisön toimielimet kuinka panisivat päänsä piiloon ollakseen näkemättä, tämä on Eurooppaa koskeva perustavaa laatua oleva ongelma, joka pitää hoitaa kokonaisvaltaisesti. Joka tapauksessa on ryhdyttävä välittömiin toimiin, jotta estettäisiin tragedia, jossa kärsivät tuhannet afrikkalaiset Espanjan etelärannikolla, joka on Afrikan mantereen rajanaapuri. Niiden kauniiden sanojen lisäksi, joita on lausuttu halusta laukaista umpikujatilanne, mihin poliittisiin toimenpiteisiin neuvosto aikoo ryhtyä ratkaistakseen tämän vakavan humanitaarisen ongelman? Yhteinen vastauskirjallisiin kysymyksiin E-2458/01 ja E-2578/01 (6. joulukuuta 2001) Neuvosto on jo useaan otteeseen vastannut Euroopan parlamentin jäsenten esittämiin kysymyksiin sellaisten maahanmuuttajien katoamisesta, jotka yrittävät päästä unionin alueelle Gibraltarin salmen kautta. Sen sijaan, että panisi päänsä pensaaseen, neuvosto pahoitellen tämän inhimillisen murhenäytelmän jatkumista, on aloittanut aktiivisen vuoropuhelun Marokon viranomaisten kanssa maahanmuuttoon liittyvistä kysymyksistä. Neuvosto muistuttaa turvapaikka- ja maahanmuuttoasioiden korkean tason työryhmän olemassaolosta vuoden 1998 lopusta lähtien; työryhmän toimeksiantona on ollut kokonaisvaltaista ja kaikkiin pilareihin liittyvää lähestymistapaa noudattaen laatia laittomien maahanmuuttajien ja/tai turvapaikanhakijoiden lähtömaita ja -alueita koskevia toimintasuunnitelmia. Kyseisten toimintasuunnitelmien tarkoituksena on analysoida valituista maista lähtöisin olevan maahanmuuton perimmäisiä syitä; yksi tällainen maa on Marokko maahanmuuttajien lähtö- ja kauttakulkumaana. Marokon viranomaisiin on oltu yhteydessä kumppanuuden luomiseksi, jotta toimintasuunnitelmaan sisältyvien toimien täytäntöönpano voitaisiin varmistaa. Tätä kumppanuutta ollaan parhaillaan toteuttamassa yhteisön ja Marokon välisen assosiaatiosopimuksen avulla; sopimuksen puitteissa on huhtikuussa 2001 perustettu sosiaali- ja siirtolaisasiain työryhmä. Tämä työryhmä kokoontui ensimmäisen kerran kesäkuussa 2001. Vaikka Marokon viranomaiset ovat jonkin verran arvostelleet toimintasuunnitelmaa ne ovat ilmoittaneet halukkuutensa yhteistyöhön unionin elinten kanssa yhteisesti täytäntöönpantavan toimenpideohjelman aikaansaamiseksi, Marokosta lähtöisin tai sen kautta kulkevan laittoman maahanmuuton torjumiseksi. Heinäkuussa 2001 pidetyn, maahanmuuttoon liittyviä kysymyksiä käsitelleen tapaamisen aikana päätettiin asettaa etusijalle sosioekonomisiin toimenpiteisiin kuuluvat toimet (mikroyritysten/PK-yritysten ja koulutustointen hyväksi), unioniin suuntautuvaa laillista maahanmuuttoa koskevat toimet sekä laittoman maahantulon, Saharan eteläpuolinen kauttakulku mukaan luettuna, torjuntatoimet. Toteutettavien hankkeiden määritteleminen jatkuu syksyllä 2001.